Pellegrini, Peter, predseda NR SR (2015-11-26):
Prezentujme sa a hlasujme o návrhu zákona ako o celku s odporúčaním gestorského výboru schváliť. (Hlasovanie.) Prítomných 125 poslancov, za hlasovalo 80, proti boli 3, zdržalo sa 42 poslancov. Tento návrh sme schválili. Konštatujem, že sme schválili návrh novely zákona č. 250/1996 Z. z. o rokovacom poriadku. Pristúpime teraz k hlasovaniu o písomných odpovediach členov vlády Slovenskej republiky na interpelácie poslancov Národnej rady (tlač 1783). (Hlasovanie o interpeláciách poslancov Národnej rady Slovenskej republiky podaných na 54. schôdzi Národnej rady Slovenskej republiky a do 21. októbra 2015. Písomných odpovediach členov vlády Slovenskej republiky na interpelácie poslancov Národnej rady Slovenskej republiky podané na 54. schôdzi Národnej rady Slovenskej republiky a do 21. októbra 2015 , tlač 1783.) Najskôr budeme hlasovať o tom, že Národná rada berie na vedomie vyjadrenia poslanca Jozefa Mikloška, že písomnú odpoveď podpredsedu vlády a ministra vnútra na jeho interpeláciu č. 32 nepovažuje za uspokojivú. Prezentujme sa a hlasujme. (Hlasovanie.) Prítomných 125 poslancov, za hlasovalo 47, proti bolo 70, zdržalo sa 8. Neschválili sme tento návrh. Druhé hlasovanie bude o uznesení, ktorým Národná rada berie na vedomie písomné odpovede členov vlády na interpelácie poslancov písomne podané predsedovi Národnej rady do 21. októbra 2015. Prezentujme sa a hlasujme. (Hlasovanie.) Prítomných 122 poslancov, za hlasovalo 79, proti boli 2, zdržalo sa 40 poslancov, nehlasoval 1. Konštatujem, že sme navrhované uznesenie schválili. Kolegyne, kolegovia, v rámci bodu interpelácie poslancov sme prerušili rokovanie o tomto bode. Podal som procedurálny návrh, aby sme v prerušenom bode interpelácie poslancov pokračovali budúci týždeň vo štvrtok po hodine otázok. Je všeobecný súhlas? (Protirečivé reakcie z pléna.) Pýtam sa potom druhýkrát. Nepodarilo sa mi zabezpečiť členov vlády, súhlasíte, aby sme pokračovali dnes do 19.00 hodiny bodom interpelácie, aby ste ich mohli predniesť aj napriek tomu? Áno? (Protirečivé reakcie z pléna.) Tak vlastne neviem ani, čo by ste chceli. Ale nech sa páči, budeme hlasovať (smiech v sále) o mojom procedurálnom návrhu, aby sme pokračovali budúci týždeň vo štvrtok po hodine otázok. (Hlasovanie.) Prítomných 118 poslancov, za bolo 83, proti bolo 25, zdržalo sa 7 poslancov, nehlasovali 3. Konštatujem, že budúci štvrtok po hodine otázok dokončíme prerušený bod interpelácie poslancov a tak, aby boli prítomní aj členovia vlády, ktorí z rokovacieho poriadku sa majú rokovania zúčastniť, aby sme posledné možno interpelácie v tomto volebnom období dokončili dôstojne a tak ako sa patrí. Ďakujem veľmi pekne. (Potlesk.) Ďakujem aj vám osobitne, pán poslanec Hlina, za potlesk. Budeme pokračovať v prerušenom rokovaní záverečným slovom navrhovateľa, pána podpredsedu Číža, ktorý vystúpi so záverečným slovom k návrhu poslancov Pellegriniho, Číža a Laššákovej na vydanie ústavného zákona, ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií, 1677. Potom len pripomínam, že budú nasledovať body, ktoré bude predkladať pán poslanec Viskupič, Matovič, Fecko, Matovič, Abrhan, Abrhan, atď., aby sa nám nestalo, že tu nebudete, kolegovia-navrhovatelia, tak ako to bolo na poslednej schôdzi. Nech sa páči. (Pokračovanie v rokovaní o návrhu poslancov Národnej rady Slovenskej republiky Petra Pellegriniho, Miroslava Číža a Jany Laššákovej na vydanie ústavného zákona, ktorým sa mení a dopĺňa ústavný zákon č. 357/2004 Z. z. o ochrane verejného záujmu pri výkone funkcií verejných funkcionárov v znení ústavného zákona č. 545/2005 Z. z ., tlač 1677.)